**Apkaimju iniciatīvu līdzdalības un piederības veicināšanas projektu konkursa 2023. gada 1. uzsaukuma rezultāti**

Rīgas pilsētas Apkaimju iedzīvotāju centrs izsludināja projektu konkursu apkaimju iniciatīvu un piederības sajūtas veicināšanai ar mērķi aktualizēt un veicināt Rīgas iedzīvotāju pilsonisko līdzdalību, kā arī izglītot un informēt iedzīvotājus par šo tēmu, tai skaitā veicināt brīvprātīgo darbu un piederības sajūtu savai apkaimei, pilsētai un valstij.

Pašvaldība vēlas aktivizēt apkaimju kustību kā vienu no iedzīvotāju pašorganizācijas veidiem, lai veiktu vietējās kopienas interešu aizstāvēšanu, izzinātu iedzīvotāju problēmas un meklētu risinājumus savstarpējā iedzīvotāju un pašvaldības sadarbībā, kā arī nodrošinātu iedzīvotāju personisko līdzdalību kopienas dzīves vides uzlabošanā.

Konkursa 1. uzsaukumā tika iesniegti 37 projektu pieteikumi par kopējo pieprasīto summu **115375,69 EUR**.

Konkursa rezultātā finansiāls **atbalsts piešķirts 13 projektiem** par kopējo summu **42588,09 EUR**.

Konkursā iesniegtie projekti ietver tādas aktivitātes kā iedzīvotāju forumu un apkaimes sapulču rīkošana, kaimiņu iepazīšanās, savstarpējās komunikācijas un mijiedarbības veicināšanas pasākumi, talkas un apkaimes labiekārtošanas darbi, grāmatu maiņas namiņu, vējrāžu parka un simbolu mozaīkas izveide, kopienas stāstu krājumu izveide, ekskursijas, koncerti un izstādes, fotoorientēšanās, koprades un saliedēšanās pasākumi, radošās sacensības vietradē, apkaimju biedrību semināri, apmācības un pieredzes apmaiņas forumi.

|  |  |  |  |  |  |
| --- | --- | --- | --- | --- | --- |
| **N. p. k.** | **Biedrība** | **Projekta nosaukums** | **Pašvaldības piešķirtais finansējums, EUR** | **Projekta īstenošanas laiks** | **Projekta īss apraksts** |
| 1. | Jaunciema attīstības biedrība | "Jaunciema apkaimes svētki 2023" | 3267,69 | 01.04.2023.-15.06.2023 | Lai stiprinātu iedzīvotāju piederības sajūtu Jaunciemam un turpinātu iepriekšējo gadu aizsāktās iniciatīvas apkaimes iedzīvotāju saliedēšanā un pulcēšanā kopīgās aktivitātēs, ir plānots atkārtoti organizēt Jaunciema apkaimes svētkus 2023. gada maijā, sadarbībā ar Jaunciema pamatskolu.  Svētki ir paredzēti visiem Jaunciema un tuvējo apkaimju iedzīvotājiem, jo aktivitātes tiks plānotas tā, lai dažāda vecuma iedzīvotāju grupām ir saistošas un interesantas.  Svētki norisināsies Jaunciema pamatskolas pagalmā un parka teritorijā 2023. gada maija beigās. Svētku laikā apmeklētājiem būs pieejamas dažādas radošās darbnīcas, bērniem - dažādas atrakcijas, streetbola turnīrs, kā arī svētku laikā paredzēti dažādi priekšnesumi. Koncertā uzstāsties gan Jaunciema pamatskolas skolas bērni, gan svētku noslēgumā plānota kāda Latvijā pazīstama mūziķa uzstāšanās. Vēl plānots fizikas eksperimentu šovs un radošās darbnīcas. |
| 2. | Biedrība “Brasa” | "Brasa lasa. Grāmatu maiņas namiņi" | 3450,00 | 01.04.2023.-30.06.2023. | “Brasa lasa” – projekts par divu grāmatu apmaiņas namiņu izgatavošanu un uzstādīšanu vietās, kur ikdienā pārvietojas vai pulcējas visvairāk cilvēku – pie Brasas tilta, kur atrodas apkaimes aktīvo nodarbju centrs ar diviem bērnu laukumiņiem, ielu vingrošanas trenažieriem un multifunkcionālo sporta laukumu, un Svētku laukuma rajonā, kurš izveidojies par apkaimes faktisko centru pie ziņojumu dēļa un liepu alejas, kur noris dažādi pasākumi (Hospitāļu ielas kaimiņu svētki, apkaimes centrālā izrotātā egle).  Iedvesmojoties no pasaules un arī kaimiņu apkaimju pieredzes, Brasas grāmatu namiņi paredzēti kā vietas, kurp atnest savu izlasīto grāmatu, ko nevēlies paturēt plauktā, un bez maksas paņemt lasīšanai kāda cita cilvēka atstāto. Namiņi būs brīvi pieejami jebkurā diennakts stundā. Grāmatu namiņā pie bērnu laukumiņa potenciāli vairāk tiks ievietotas tieši bērniem piemērotas grāmatas, Svētku laukuma namiņš, visticamāk, veidosies kā “pieaugušo” grāmatu skapītis.  Meklēsim sadarbību ar dažiem grāmatizdevējiem/tirgotājiem, lai piepildītu skapīšus uz nelielu svinīgo atvēršanas pasākumu, kurā, iespēju robežās, organizēsim arī kādu piemērotu priekšnesumu/lasījumu. Paredzēta arī Brasas “ex libris” un *geocaching* slēpņa ierīkošana. |
| 3. | Dzirciema un Iļģuciema apkaimju biedrība | “Dzīve Dzirciemā, Iļģuciemā, Nordeķos un Dzegužkalnā” | 3500,00 | 01.03.2023.-30.06.2023. | Projekts radīs iespēju apkaimju iedzīvotājiem personiski piedalīties apkaimes attīstības un vides uzlabošanas aktivitātēs un, tādējādi aktivizēs pilsonisko līdzdalību, veicinās apkaimju iedzīvotāju brīvprātīgo darbu un piederības sajūtu.  Projektā paredzēts organizēt iedzīvotāju forumu Rīgas 41.vidusskolā, talku Zunda kanāla malas sakopšanai un vairākas tematiskas tikšanās apkaimju vēstures izzināšanai Muzeju krātuves kultūrtelpā Tintnīca un vides uzlabošanai un kopā ar Rīgas Mežu speciālistiem iestādot sakuras Nordeķu parkā. Piesaistot ekspertus forumā tiks diskutēts par pilsonisko līdzdalību, apkaimju attīstības jautājumiem, par jau rosināto jautājumu virzību un aktuālo situāciju, kā arī sagatavoti ierosinājumi iesniegšanai pašvaldībai un pašu iedzīvotāju rīcībai. Zunda talkā tiks aicināti iesaistīties gan abu apkaimju iedzīvotāji, gan tās tuvākajā apkārtnē esošie uzņēmumi un apkaimju mācību iestādes, tostarp tiks aicinātas RISEBA, RSU un blakus esošā RTU.  Visa projekta laikā tiks organizēta komunikāciju ar apkaimju iedzīvotājiem biedrības FB lapā “Dzīve Dzirciemā, Iļģuciemā, Nordeķos un Dzegužkalnā”, caur projekta atbalstītājiem un sadarbības partneriem. Lai gan informācija tiks izplatīta plaši, projekta galvenā mērķa grupas ir apkaimes pilsoniski aktīvākie iedzīvotāji, 41.vidusskolas skolēnu vecāki un biedrības biedri. |
| 4. | Biedrība “Rīgas Apkaimju alianse” | "Rīgas apkaimes iesaistās" | 2850,00 | 01.04.2023.-22.06.2023. | Projektā plānotas divas uz Rīgas apkaimju aktīvisma veicināšanu vērstas aktivitātes:   1. Forums Rīgas apkaimju biedrību vadītājiem un aktīvajiem biedriem par tēmu – Kā labāk un pareizāk organizēt apkaimes iedzīvotāju aptaujas.   RAA ir definējusi, ka apkaimes biedrībai, lai tā varētu sekmīgi darboties ir nepieciešams veikt iedzīvotāju aptaujas, lai varētu kvalitatīvi pārstāvēt iedzīvotāju intereses dažādās institūcijās. Prasme izveidot kvalitatīvu iedzīvotāju aptauju šī mērķa sasniegšanai ir ļoti noderīga šo mērķu sasniegšanai, tāpēc Rīgas Apkaimju alianse sadarbībā ar socioloģi Annu Selecku rīkos izglītojošu semināru, kā arī pieredzes apmaiņu par to kādus rīkus apkaimju biedrības ir līdz šim izmantojušas iedzīvotāju viedokļa noskaidrošanai. Foruma laikā sagatavotās prezentācijas tiks apkopotas informatīvā materiālā apkaimju biedrībām, kurš tiks nosūtīts visām Rīgas apkaimju biedrībām. RAA iepriekšējo gadu pieredze rāda, ka pieredzes apmaiņas pasākumi ir viens no iedvesmojošākajiem un praktisku labumu nesošākajiem pasākumiem apkaimju biedrību aktivitātes vairošanai.   1. Rīgas pilsētas un apkaimju aktīvistu koprades iespēju izmēģināšana.   2022.gada projektā Rīgas Apkaimju koprade tika identificētas jomas, kurās apkaimju aktīvistiem un pašvaldības iestādēm ir iespēja kopdarboties, kā arī panākta konceptuāla vienošanās par šīs kopdarbības ieviešanas mehānismu. Tomēr patiesa šo kopdarbības mehānismu pārbaude var notikt tikai tos izmēģinot tos dzīvē. Rīgas Apkaimju alianses sadarbībā ar Rīgas Dārziņu iedzīvotāju biedrību un vēl vienu apkaimes biedrību, kura tiks noskaidrota vēlāk, plāno īstenot pirmos divus koprades projektus, lai veiktu konceptuālās vienošanās par kopradi iedzīvināšanu. Lai popularizētu šīs koprades iespējas uz pēdējo koprades īstenošanas pasākumu tiks uzaicināti visu apkaimju biedrību pārstāvji un prezentēts izdarītais un kādā veidā to var atkārtot ikvienā apkaimē. Tādējādi tiks sekmēti divi lieli mērķi: 1)rast iespējas pašvaldībai atbalstīt tās aktivitātes, kuru īstenošana pašvaldībai ir izdevīga; 2) vietējo kopienu iesaiste publiskās ārtelpas sakārtošanā veicinās apkaimes iedzīvotāju kopības sajūtu un dos iesaistītajiem pozitīvu emocionālu pieredzi citu līdzīgu aktivitāšu iniciēšanā. |
| 5. | Sarkandaugavas attīstības biedrība | "Sarkandaugavas simbolu mozaīka" | 3500,00 | 01.03.2023.-30.06.2023. | 2020. gadā, SAB projekta “Radošā Sarkandaugava” ietvaros, viena no iedzīvotāju foruma dalībniecēm ­– Irina Kričalo – izteica biedrībai piedāvājumu ar lielizmēra mozaīkas “Sarkandaugavas simbolu mozaīka” izveidi mākslinieciski uzlabot kādu no apkaimes vietām, brīvprātīgi pielietojot savas profesionālās zināšanas. Šī iniciatīva par mākslinieces pašas līdzekļiem, bez jebkāda finansiāla atbalsta no citiem avotiem, 2020. gadā tika veiksmīgi iesākta, bet, iestājoties kovidam un pulcēšanās ierobežojumiem, tālākā attīstība tika apturēta. Lai iesākto darbu pabeigtu un tas Sarkandaugavā beidzot būtu publiski izvietots, SAB vēlas sniegt atbalstu darba veiksmīgai uzstādīšanai un iedzīvotājus lietderīgi iesaistoša procesa nodrošināšanai.  Mozaīka ir 9 m gara un apm. 2,60 m augsta, sastāv no trīs daļām. Viena daļa ir pilnīgi gatava, otra – gandrīz pilnībā (85 %), trešās izveide vēl nav uzsākta. |
| 6. | Biedrība “Ideju Māja” | "Pilsētas kabatas skvērs – brīva vieta apkaimes iniciatīvām" | 3270,00 | 01.03.2023.-30.06.2023. | Projektā paredzam iesaistīt Tuvējās Maskavas forštates (Lastādijas) apkaimes iedzīvotājus un iniciatīvas kopīgā apkaimes vietradē Lastādijas kvartāla atvērtajā publiskajā telpā – Maskavas ielas 7/9 laukumā.  Lai veicinātu iedzīvotāju līdzdalību, stiprinātu apkaimes identitāti un uzzinātu iedzīvotāju idejas un iniciatīvu atbalstīt apkaimes sabiedrisko un kultūras dzīvi, tiks rīkotas dažādas aktivitātes trīs posmos, kā rezultātā izveidosim visiem pieejamu, labiekārtotu apkaimes skvēru.  1. posms. Iepazīšanās un plānošana. Iepazīsimies ar apkaimes iedzīvotājiem, iniciatīvām un viņu idejām, vīzijām apkaimes dzīves uzlabošanā.  2.posms. Talkas un labiekārtošana. Pamatojoties uz iedzīvotāju idejām un vajadzībām, projekta dalībnieki rīko vairākās atvērtās labiekārtošanas talkas Maskavas ielas skvērā. Labiekārtojums kļūs par apkaimes vidē pamanāmu infopunktu un simbolu apkaimju uzlabošanas iespējām.  3. posms. Svētki un izstāde. Lastādijas apkaimes svētki, kuros svinēsim paveikto, kā arī dalīsimies citās iniciatīvās, stiprināsim apkaimes iedzīvotāju savstarpējo saikni un tīklošanos. Svētkos atklāsim izstādi “Lastādijas vizītkarte”, kurā apkoposim informāciju gan par apkaimes vēsturi, gan tagadni – apkaimē šobrīd notiekošo, pieejamo, cilvēkiem un resursiem. |
| 7. | Biedrība "Free Riga" | "Viskaļu apkaimes identitātes veidošana" | 3399,00 | 01.03.2023.-30.06.2023. | Šobrīd mini-apkaime starp Viskaļu ielu un Ezermalas ielām, kā arī Ķīšezera krastu ir maz zināms punkts Rīgas kartē, par spīti tam, ka:  (a) apkaimei ir sava pilnvērtīga, lai arī maz apzināta vēsture,  (b) šeit ir iespējama piekļuve pie Ķīšezera kā reakreācijas vietai,  (c) tiek attīstīti vairāki jaunu dzīvojamo ēku būvniecības projekti, kas kopumā iezīmē šo kā interesantu, taču nezināmu attīstības teritoriju Rīgas kartē starp Mežaparku un Čiekurkalnu.  Tāpat šai mini-apkaimei pagaidām ir maz saistība ar Čiekurkalnu un topošo Ezerkrastu apkaimi ap VID ēku. Dažreiz no malas tā var izskatīties degradēta vai maz apdzīvota – nedaudz biedējoša svešuma starojoša.  Šis ekskursiju, vēstures izpētes un saliedējošu pikniku projekts radīts, lai cilvēkiem būtu iespēja satikties, iepazīties ar apkaimes kaimiņiem un vidi, kura ir tepat - fonā.  Projekta ietvaros tiks īstenotas astoņas ekskursijas pa VISKAĻIEM un apkaimi laikā no 7. marta līdz 13.jūnijam, kā arī izveidots informācijas dēlis kā VISKAĻU apkaimes vietzīme, kas informē par vietas vēsturi un aktualitātēm šobrīd. Aktivitātes tiks komunicētas apkaimju Facebook grupās, VISKAĻU rezidentu sociālajos tīklos un apkaimes teritorijās ar skrejlapu palīdzību. |
| 8. | SIA “Kalnciema iela” | "Kopienas stāstu un liecību krājuma izveide par Āgenskalna tirgu" | 3500,00 | 01.03.2023.-30.06.2023. | Ilgtspējīgi transformētais Āgenskalna tirgus ir kļuvis par iekļaujošu kultūras telpu un apkaimes centru, kur līdztekus tirdzniecībai noris arī izglītojoši un kultūras pasākumi, koprades projekti un jauniešu iniciatīvas. Lai vairotu izpratni par ēkas kultūrvēsturisko vērtību apkaimes un pilsētas kontekstā, iecerēts izveidot Āgenskalna tirgus vēsturei veltītu apkaimes stāstu un liecību krājumu un turpmāk no tā attīstīt pastāvīgo ekspozīciju Āgenskalna tirgus pagrabos, kas saistošā veidā iepazīstina apkaimes iedzīvotāju pieredzēm un liecībām laika gaitā, kas sniegs unikālu skatījumu par apkaimei nozīmīgu sabiedrisko telpu un apkaimes dzīvi.  Satura radīšanai nepieciešams veikt izpēti un iesaistīt Āgenskalna apkaimes iedzīvotājus, ievākt viņu stāstījumus un liecības un izveidot vienotu krājumu, kas atklās cilvēku personīgo pieredzi un ļaus apkaimes iedzīvotājiem un tās viesiem veidot saikni ar Āgenskalna tirgu, apkaimi un pilsētu. Tieši personīgie stāsti ir tie, kas piesaista, ļauj identificēties un veido kopienas sajūtu, turklāt rada unikālu pieredzi un pienesumu Rīgas un Latvijas vēstures un mantojuma saglabāšanā un godināšanā, kā arī veicina pilsonisko līdzdalību un piederību apkaimei.  Projekta rezultātā izveidoto kopienas stāstu un liecību krājumu iecerēts izveidot publiski pieejamu bloga formātā un atspoguļot to interesantā un izglītojošā veidā, kā arī ievāktos stāstus un liecības nākamajā posmā iekļaut tirgus ekspozīcijas izstrādē, ko iecerēts atklāt 2024. gadā, un turpmāko projektu un aktivitāšu īstenošanā Āgenskalna tirgū, kā, piemēram, maršrutu un ekskursiju rīkošanā, aktivitāšu veidošanā ģimenēm ar bērniem un jauniešiem, starpdisciplināru kultūras projektu īstenošanā, kopienas stāstu vakaros u.c. aktivitātēs. Pēc projekta noslēguma materiāli tiks iesniegti Nacionālās mutvārdu vēstures (NMV) krājumā, kur tos varēs izmantot arī citi pētnieki. |
| 9. | Biedrība "Piedzīvojuma Gars" | "Apkaimes Gars VOL3" | 3500,00 | 01.03.2023.-30.06.2023. | Šī ir trešā Apkaimes Gara projekta daļa, kurā turpināsim dalīties pieredzē, veidot sadarbības, kopīgi veicināt izpratni par Komandas Gara būtību Apkaimēs. Projektā turpina sadarboties aptuveni 10 biedrības, kuras šoreiz attīstīs prasmi veidot pasākumus no idejas līdz realizācijai, tajos iesaistot apkaimes brīvprātīgos un jauniešus.  Izmantojot Piedzīvojuma Gars un Lastādijas kopienas resursus organizēsim apmācības, šajā reizē tās būs četras. Pirmās trīs apmācības paredzētas, lai veidotu izpratni par pasākumu veidošanas principiem, resursu piesaisti un jauniešu līdzdalības veicināšanu apkaimes notikumos. Pēc pirmajām trim apmācībām paredzēti trīs Piedzīvojumi ar Apkaimi, kurus veido projekta dalībnieki ar PG treneru atbalstu. Piedzīvojumu formāts, laiks un vieta ir pilnīgi atkarīga no dalībnieku izvēles. Ceturtā apmācību aktivitāte paredzēta pēc piedzīvojumiem, kurā izvērtēsim notikušo un mēģināsim izmērīt apkaimes ietekmi.  Projekts ietvertu:  4 apmācību dienas ar Apkaimes Gars VOL3 dalībniekiem. (10 cilvēki uz apmācību) un 3 Piedzīvojumi ar Apkaimi , Apkaimes Gars VOL3 dalībnieku veidoti pasākumi, kuru formāts ir dalībnieku brīva izvēle. (minimāli 10 cilvēki uz vienu pasākumu). |
| 10. | Grīziņkalna apkaimes biedrība | "Grīziņkalns tandēmā" | 3500,00 | 15.03.2023.-30.05.2023. | Grīziņkalns Tandēmā ir iedzīvotājus iesaistoša radošā sacensība, kas meklēs šī rajona skaistumu, problēmas un potenciālus. Izmantojot plenērus, ekspedīcijas, sacensības un izstādes, apkaimes iedzīvotāji un citi rīdzenieki varēs iesaistītos visos radošo sacensību rīkošanas posmos gan kā dalībnieki, gan arī kā lēmumu pieņēmēji.  Sacensība sastāvēs no 4 posmiem:  Ekspedīcija - Publiski pieejama ekskursija, Grīziņkalna izpēte un potenciāliem bagātāko vietu meklēšana, ekspedīcijas vadītāju pavadībā. Ekspedīcijas notiks vairākās grupās. Dalībnieki iesūta uzņemots attēlus un apkopo novērojumus, izmantojot “*Rose, Thorn, Bud”* dizaina domāšanas metodi – katrs apkopo iespējami daudz labas, sliktas un potenciāliem bagātas vietas. Tandeems pārstāvji iepazīstina ekspedīcijas dalībniekus ar plānoto sacensību procesu. Grīziņkalna biedrība prezentē jau apzinātās problēmvietas.  Plenērs - Labāko sacensību vietu un tēmu atlase, ko veic žūrija un Grīziņkalna iedzīvotāji. Darbnīcas formā tiek atlasītas 4 labākās sacensību tēmas un tās tiek nodotas publikas izvēlei. Tiešsaites balsojuma rezultātā tiek izvēlēta viena sacensību vieta.  Sacensība - 96h zibenssacensība, kurā jebkurš interesents var iesniegt savu darbu par plenērā izvēlēto sacensības tēmu. Sacensību dalībnieki saņems nepieciešamos izejas materiālus un konkrētu dizaina uzdevumu.  Izstāde - 3 augstāko žūrijas vērtējumu ieguvušās ideju skices tiek izstādītas pilsētvidē, bet visi iesniegtie darbi ir apskatāmi un apspriežami digitāli.  Visi sacensību posmi norisināsies vienlaikus fiziski un digitāli. |
| 11. | Nodibinājums Latvijas Evaņģēliski luteriskās Baznīcas Diakonijas centrs | "Sanāksim Līksnas ielā!" | 3500,00 | 01.03.2023.-30.06.2023. | Projekta “Sanāksim Līksnas ielā” ietvaros paredzēts veicināt Rīgas pilsētas Latgales priekšpilsētas Līksnas ielas un tuvākās apkaimes iedzīvotāju iesaisti apkaimes norisēs, aktivizēt dažādām iniciatīvām, veicināt cilvēku integrāciju sabiedrībā, savstarpējo komunikāciju. Projekta aktivitātes pārraudzīs un virzīs Nodibinājuma LELB Diakonijas centrs Atbalsta centra bērniem un ģimenēm “Roku rokā” profesionāļi, kuriem jau ir pieredze sabiedrības integrācijas projektu īstenošanā, tostarp Līksnas ielas svētku organizēšanā, dažādās sakopšanas talkās. Projekta uzsākšanas fāzē tiks veikta apkaimes iedzīvotāju informēšana par iespējām iesaistīties projekta aktivitātēs un to plānošanā, kā arī paredzētajiem pasākumiem.  Projektā paredzēti četri lielāki pasākumi, kuri katrs noritēs kādā no 2023. gada piektdienām. Pulcēšanās vieta katru reizi Līksnas ielas 13 pagalms:   1. Sanāksim, meklēsim! - Tikšanās ar vietējiem iedzīvotājiem, “Prāta vētra” par iedzīvotāju vēlmēm, ierosinājumiem tuvākās apkaimes labiekārtošanā, aptaujas anketas. Potenciāla darba grupas paplašināšana ar aktīvākajiem iedzīvotājiem. Fotoorientēšanās spēle ģimenēm Maskavas forštatē. 2. Sanāksim, sakopsim! – Līksnas ielas sakopšanas talka, atpūtas galda un solu atjaunošana, sadzīves lietu apmaiņas “tirdziņš”, iedzīvotāju ierosinājumu īstenošana, noslēgumā “talkas zupa”. 3. Sanāksim, darbosimies! – Māmiņdienas radošās darbnīcas, āra spēles, jaunu ziedu dobju veidošana Līksnas ielā, veco sakopšana, iedzīvotāju balsojumā uzvarējušā apkaimes labiekārtojuma svinīgā atklāšana, iedzīvotāju ierosinājumu īstenošana, cukurvates un cienastu baudīšana. 4. Sanāksim, svinēsim! – dienas centra jubilejai veltīts bērnu sagatavots koncerts, apkaimes vēsturisko fotogrāfiju slaidrāde un centra vēstures fotosiena, bērnu radošā darbnīca, āra spēles, iedzīvotāju ierosinājumu īstenošana, svētku mielasts.   Projekts “Sanāksim Līksnas ielā!” veicinās iedzīvotāju pilsoniskās līdzdalības aktivizēšanu un veicinās piederības sajūtu Latgales priekšpilsētas Līksnas ielai, kā arī piesaistīs un aktivizēs brīvprātīgos Nodibinājuma LELB DC struktūrvienībai ACBĢ “Roku rokā”. Tādā veidā tiks aktivizēti pasīvie sabiedrības locekļi, apzināti to resursi. |
| 12. | Biedrība "Mangaļsalas mantojums" | "Rīgas skolēnu iesaiste Mangaļsalas apkaimes militāri vēsturiskā mantojuma saglabāšanā un popularizēšanā" | 2101,40 | 01.03.2023.-30.06.2023. | Projekta ietvaros tiks īstenoti pasākumi, kas palielinās Rīgas iedzīvotāju un, īpaši, jaunatnes interesi par maz izzinātajām Rīgas Mangaļsalas fortifikāciju sistēmām un radīs ieinteresētību apmeklēt Piejūras dabas parku.  Skolēnu iesaistīšana dabas parka sakopšanā, informatīvo zīmju un savas skolas vējrāža uzstādīšanā, pēc kura notiks izzinoša ekskursija pa Mangaļsalu, kurā skolēni varēs iepazīties ar militārajām būvēm un uzzināt to lomu Rīgas vēsturē. |
| 13. | Biedrība "Vecāķu biedrība" | "Cikls ”Kultūra. Vecāķi. Pavasaris"" | 3250,00 | 01.03.2023.-15.06.2023 | Projekta uzdevumi ir dažādi - no vienas puses, saliedēt cilvēkus, t.sk. kuri dzīvo ārpus pilsētas centra un jūt attālināšanos no galvaspilsētas sociālās un kultūras dzīves.  Visi kaimiņi, kas palīdz pasākuma īstenošanā (afišas maketa izstrāde, pasākuma koordinācija, transports, nepieciešamā inventāra piegāde) to dara bez atlīdzības.  Šis ieguldījums diemžēl netiek iekļauts projekta tāmē, bet mēs ļoti augstu novērtējam Vecāķu iedzīvotāju brīvprātīgo darbu.  Mūsu mērķis ir arī veicināt un attīstīt sociālo aktivitāti mūsu apkaimē.  Papildus tam, mēs izvirzām jaunus mērķus – sadarbību ar citām radošām organizācijām un festivāliem, paplašinot informatīvo lauku un koncentrējoties uz definēto tēmu vai žanru. Šādi, organizācija Wise Music Society daudzus gadus darbojas muzikālo pasākumu un džeza apmācības programmu sfērā. Tieši šī organizācija pirmā Latvijā sāka svinēt Starptautisko džeza dienu. Šogad mēs arī gribam pievienoties šiem svētkiem un organizēt Vecāķos vienu no koncertiem. Šis pasākums var kļūt par pirmo soli daudzfunkcionālai bērnu nometnes Laimīte telpu izmantošanai. |